8 vas ná polisie rooftog fnuikArgieffoto: SAPD / Facebook Agt verdagtes, onder wie drie polisiebeamptes, wat glo beplan het om ŉ selfoonwinkel in Fourways Mall in die noorde van Johannesburg te beroof, se planne is deur veiligheidswagte en die polisie in die wiele gery. Die Gautengse polisie het Vrydag in ŉ verklaring gesê die inhegtenisnemings volg ná ŉ intelligensiegedrewe poging deur verskillende eenhede van die polisie. “Veiligheidswagte het Donderdag een van die verdagtes aangekeer voordat die groep die selfoonwinkel kon beroof. Die res van die verdagtes het in drie voertuie, ŉ BMW, Hyundai en ŉ Polo, op die vlug geslaan,” lui die verklaring. Beamptes van die Trio-taakspan het die verdagtes in hul voertuie agternagesit. “Vier verdagtes is in hegtenis geneem nadat die taakspan hul voertuie op die N1-snelweg voorgekeer het. Die voertuie is deursoek en die beamptes het op ongelisensieerde vuurwapens beslag gelê.” Drie verdagtes, almal polisiebeamptes, is sedertdien ook in hegtenis geneem op aanklag dat hulle vermoedelik deel was van die mislukte rooftogpoging. “Verdere ondersoek is aan die gang om vas te stel of die verdagtes met ander misdade of rooftogte by selfoonwinkels verbind kan word. Verdere ondersoek sal ook bepaal of meer verdagtes of polisiebeamptes met hulle saamgewerk het.” Die polisie het gesê hoewel die inhegtenisnemings van sy eie beamptes ŉ klap in die polisie se gesig is, is dit terselfdertyd prysenswaardig dat hulle in hegtenis geneem is deur dapper beamptes wat toegewyd is om misdaad te bekamp. Die agt verdagtes sal binnekort in die hof verskyn.